22.6.2023 г.
BG
Официален вестник на Европейския съюз
C 221/1
IV (Информация)
ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ
ЕВРОПЕЙСКИ ПАРЛАМЕНТ 69-О ПЛЕНАРНО ЗАСЕДАНИЕ НА КОСАК Стокхолм, 14 – 16 май 2023 г. Принос на 69-ото заседание на КОСАК (2023/C 221/01) Украйна (1)
КОСАК посреща със задоволство своевременната подкрепа и непоколебимата солидарност на международната общност по отношение на Украйна от февруари 2022 г. насам, когато непровокираната и неоправдана военна агресия на Русия срещу Украйна премина в пълномащабно нашествие, както и силното единство, проявено от Европейския съюз в това отношение.
(2)
КОСАК призовава ЕС и неговите държави членки да продължат да предоставят политическа, финансова, техническа, военна и хуманитарна помощ на Украйна, като същевременно зачитат специфичния характер на политиката за сигурност и отбрана на някои държави членки.
КОСАК отчита непрекъснатите заплахи за сигурността в Черноморския регион и необходимостта от подпомагане на укрепването на устойчивостта на обществото в Република Молдова.
(3)
КОСАК осъжда по възможно най-категоричен начин пълномащабното нашествие на Русия в Украйна, което е грубо нарушение на Устава на Организацията на обединените нации.
Тя осъжда и участието на Беларус във военната агресия на Русия.
КОСАК подчертава, че политиката на санкции на ЕС продължава да бъде ефективна възпираща мярка както за Русия, така и за Беларус.
(4)
КОСАК потвърждава непоколебимата си подкрепа за независимостта, суверенитета и териториалната цялост на Украйна в рамките на нейните международно признати граници.
(5)
КОСАК отново изтъква приноса на 68-ото заседание на КОСАК в Прага и призовава за незабавно и безусловно прекратяване на незаконните военни действия на Русия и за изтегляне на всички руски сили и военно оборудване от територията на Украйна.
(6)
КОСАК подчертава значението на резолюцията на Общото събрание на ООН относно принципите на Устава на Организацията на обединените нации, която може да се използва като основа за всеобхватния, справедлив и траен мир при пълно зачитане на независимостта и териториалния суверенитет на Украйна.
(7)
КОСАК посреща със задоволство и подкрепя работата на всички участници, допринасящи за възстановяването и реконструкцията на Украйна.
КОСАК посреща със задоволство работата, която се извършва по отношение на използването на руски замразени и блокирани активи в подкрепа на възстановяването на Украйна.
(8)
КОСАК призовава всички съответни участници да включат призмата на равенството между половете във всички усилия за възстановяване, мир и сигурност.